सन्द्रलिकाया गारिखौ सालायनो हमजेननायनिफ्रायनो गोबां बाथ्रा सावरायहोलांदों । सम सम आं गारिनिनो जानालानि आरसियाव गोजावफैनाय नुबिलिखौल’ नायगोमोनानै थाबाय थादोंमोनल’मोन । बिनि बुंनाय आरो आरासिनि नुबिलि बे मोननैखौ बबेबा रमान्सनि मांखरसालिबादिबो मोनलायलायदोंमोन । हयथ’ बे समा सोरबा खन्थाइगिरिनि जायोमोनबोला मालांखोआवनो खन्थाइ सुजुसिगौमोन । आं मिथिमोना खन्थाइगिरिफोरादि बबेनिफ्राय मा नुगोदान सोदोब बरननानै लाबोयो । आंहासो नुनानै देबोर नांलायो । जाहोनाव बेखायनोदि खन्थाइगिरिफोरखौ मोजां मोनो । जुदि बिसोरनि गेजेरनिफ्रायनो आंबो सासे खन्थाइगिरि जायोमोनबोला आं आंखौनो बै जोंबाय थानाय साननिख्रुयबो जौसिनै मोजां मोनगौमोन । हयथ’ बेखौ सोरबायाबो सुनायनानै बुंनोबो हानाय नङामोन । नाथाय आंदि नङा खन्थाइगिरि । खन्थाइनि गोदान सोदोबनि फामुआदि बहानिफ्राय नुजाफैयो बेखौबो आं मिथिया । एखनब्ला आं मिन्थिनो हांखुरैनो सन्द्रलिकानाव सोङो जेबोला बियो आंनो खन्थाइ फरायहोयो ।  अबोला बिबोसो मिनि मिनियैनो बुङोमोन- आंबो मिथिया दैमारि । लिरनो होननानै खोलोम दैहांबोलानो आं मिथिस्लाबाजासे बबेनिफ्रायबा फैयो । आं लिरनोबोल’ रोंगौ, नाथाय आंबो नङादे खन्थाइगिरि । लिकानि खोथाफोरखौ बिदै गोनां मोन्थोरो आंहा । बियोदि माबोरै साजायना बुङो आंहासो खोनासंनो खोनासंनोबोल’ जाबाय थायो । बेखायनो नंनायनि नङैनि बिजों बेरायफानाय हुदायाबो जेव-जेवथार आंहा । बियो गाबहोनानै दोननाय रेदिआ’ बादिल’ लं-लं फरायलांबाय थायो । बियो बांसिनै माराथि रावजों खन्थाइ लिरो। बेनि अनगा हिन्दी आरो इंराजिखौबो एसे एनै लिरो । आंहाथ’ माराथि रावनिखौ बुजिमोनखाला, अबोला बियो हिन्दीयै रावस्लायनानै फोरमायनोसैलाय । आं मिथिमोना बियोदि आंनो मानो खोनासंहोयो । ना साफ्रोम खन्थाइगिरिफोरानो बिदिथाय ? नंगौबो जानो हागौ । खायसेखौ आं मोनबोफेरदोंदि बबेबा खामानिखौ मावफुंनो हायोब्ला गुबुननोबो मोन्थिहोनो मोननानै जोबोरैनो गोजोननाय मोननायखौ । आंबोथ’ गामियाव थाबोला खम नङोमोन । सोनाबारि बिलोआव बाथा बोरसिजों ना बोनहैनानै सेरफागाहाम ना मोनबोला दाउखाफोरबादि गा-गा रोनावनानै खौरां बिलायनाया । गोसो खाङोब्ला मिनिफ्लां लायलाङो आंहा । बिब्दिबो जानो हागौ, ओंखायनो लिकाया आंबादि नंखाय खामानि मावग्रानोबो खोनासंहोबाय थायो । बांसिनै आं बिनि रमान्टिक खन्थाइ लिरनायफोरखौ खहाबसिननाय मोन्थारो । बियो बांसिनै रमान्टिक खन्थाइखौनो लिरो ।